runetrust/blame-folketinget-dk huggingface dataset:
Jens Christian Lund (S), 2010-12-14:
Jeg synes, det er væsentligt, at vi her siger til kommunalbestyrelsesmedlemmer: Dansk Folkeparti stoler ikke på det, I laver ude i kommunerne, og derfor kan I forvente, at Dansk Folkeparti fremover, så længe de har magten, vil sørge for, at kommunernes beslutninger bliver omgjort.
Pernille Rosenkrantz-Theil (EL), 2007-04-10:
Så jeg vil gerne spørge Venstres ordfører, om Venstres ordfører mener, at der faktisk er fri mulighed for familien til at planlægge, hvem der tager barselen, vel vidende at det er fædrene i det her land, der har den højeste løn, og at der ikke er fuld løn under barsel og slet ikke, hvis vi gør overenskomsterne op for mændenes vedkommende.
Roger Matthisen (ALT), 2017-05-23:
Af skatteministerens svar på spørgsmål 564, alm. del, fremgår det, at hvis de særlige skattefordele afskaffes og der dermed sker en forøgelse af beskatningen, specifikt vedrørende udlejning af fast ejendom fra forældre til børn, vil det indebære et merprovenu på mellem 125 og 250 mio. kr., altså en kvart milliard.
Peter Skaarup (DD), 2024-04-18:
Lad mig minde om, at dengang den gamle VK-regering startede i 2001 – det var Anders Fogh Rasmussen, der var statsminister – var det første, der skete, da man annoncerede, at man ville stramme bl.a. familiesammenføringsreglerne, at asyltallene faldt markant.
Torsten Gejl (ALT), 2024-04-26:
Men en del af finansieringen foreslås altså at være at forenkle reglerne for merudgiftsydelse med henblik på at bidrage til et mere enkelt og gennemsigtigt system, og det foreslås at arbejde videre med en mulig takstmodel på BPA-området for udmåling af tilskud til ansættelse af hjælpere.
Lars Løkke Rasmussen (V), 2002-03-13:
Også her må der prioriteres. Jeg vil gerne her i en parentes understrege, at noget af det, ekspertgruppens redegørelse giver mig anledning til, er hurtigt at optage drøftelser med socialministeren for at få afklaret de falden mellem stolene-problemer, som jo angives som et af de allerallervæsentligste og mest sårbare punkter i den danske behandlingsindsats.
Karen Ellemann (V), 2010-04-22:
Det er jo altså alt andet lige et godt udgangspunkt for vores videre drøftelser, for hvis vi fravælger et nationalt testcenter, som skal sikre, at dansk vindmølleindustri kan blive ved med at være blandt verdens mest innovative, løber vi simpelt hen en overhængende risiko for at blive overhalet.
Christian Wedell-Neergaard (KF), 2006-11-09:
Husdyrbrug er et af Danmarks største eksporterhverv med tilhørende arbejdspladser og valutaindtjening, og landbruget er inde i en rivende udvikling, hvor ny teknologi og nye produktionsmetoder præger hverdagen, og hvor man har en stærkt stigende produktivitet.
Per Clausen (EL), 2008-10-31:
Jeg synes nu alligevel, hr. Bent Bøgsted har indført helt nye principper for det parlamentariske arbejde, nemlig at når man i en folketingsgruppe har haft en drøftelse af et forslag og er nået frem til, at man ikke kan støtte det, så er de argumenter, som skulle underbygge, at man afviser forslaget, hemmelige.
Svend Auken (S), 1998-10-27:
Jeg håber ikke, fru Kjær havde sit hjerte med i alt det, hun sagde, men der var én ting, som var godt i det, hun sagde, og det var, at hun sagde, at Det Konservative Folkeparti, som jo har deltaget i de regeringer, der har fastlagt vores målsætning omkring CO2, holdt fast i grundlaget for hele vores politik.
Lotte Bundsgaard (S), 2004-10-26:
Det vil sige, at det, finansministeren siger, er, at det kun er kommunernes ansvar, når der bliver skåret ned på vores børns hverdag, når der bliver skåret ned på daginstitutionerne, og at det ikke er, fordi regeringen presser kommunerne økonomisk eller binder kommunerne i aftaler, der gør, at man skal skære ned på vores børns daginstitutioner.
Morten Østergaard (RV), 2009-03-27:
Derfor er det ganske fornuftigt, at der nu tages hånd om dette problem fra forligskredsens side ved at sige, at der kan søges om og gives tilskud til ekstern bistand fra dygtige konsulenter, så også mindre virksomheder kan gennemføre forebyggelsesprojekter til glæde og gavn for ikke alene dem selv, men også for andre, der efterfølgende kan få udbytte af deres erfaringer.
Hans Christian Schmidt (V), 2004-02-26:
Men jeg er nødt til at sige, at de i dag gældende vejledende grænseværdier er et udtryk for en støjbelastning, som Miljøstyrelsen vurderer er miljømæssigt og sundhedsmæssigt forsvarlig, og vejstøjsstrategien viser, at det bliver ekstremt dyrt, hvis bare de eksisterende grænseværdier skal overholdes.
Lene Espersen (KF), 2010-02-03:
Det er naturligvis klart, at der har været nogle kritikpunkter af handlingsplanen, bl.a. fra Dansk Erhvervs side, men dertil er der kun at sige, at når de går ud og klager over, at de ansatte i virksomheden nu skal have en mulighed for at gå på hotline og få svar på deres konkrete spørgsmål, så må mit svar til Dansk Erhverv være: Velkommen til 2010, de ansatte har også krav på gode svar.
Jakob Ellemann-Jensen (V), 2019-01-24:
Jeg tror, det er fornuftigt at udfordre alle systemer indimellem, men når vi ser på de uenigheder, som er imellem de to enheder, som vi taler om her, altså det, der ligger under WHO, og så det, der ligger under den europæiske fødevaresikkerhedsautoritet, EFSA, så er der jo en grund til, at vi ikke er kommet frem til den samme vurdering.
Yvonne Herløv Andersen (CD), 1998-05-05:
Generelt er der god grund til at indgå et samarbejde med de praktiserende læger med hensyn til vejledning om prævention, ikke mindst med henblik på administrationen af de rådgivende samtaler, vi ønsker om emnet provokeret abort, og den måde, de skal finde sted på.
Jette Gottlieb (EL), 2024-03-19:
Hvis beslutningstagerne tænker tilbage på, hvad de selv vidste og mente om klimaforandringer og transportformer i 2011, så håber jeg, de fleste vil indrømme, at der er sket temmelig meget siden, og det gælder igen i forhold til 2014, hvor håndslaget blev bekræftet.
Per Stig Møller (KF), 2013-04-02:
Derfor finder jeg det også uheldigt, i hvert fald hvis det er korrekt, at kirkeministeren den 30. oktober 2011 i Jyllands-Posten hilste det velkomment, hvis folkekirken i Danmark i endnu højere grad end i dag udtrykte holdninger og deltog i samfundsdebatten.
Keld Albrechtsen (EL), 2003-11-20:
Derfor vil jeg godt spørge: Er det rigtigt opfattet, at det problem, lejerne står over for med disse huslejestigninger, som bliver resultatet af den her lovgivning, ikke er et problem, der overhovedet bekymrer Dansk Folkeparti? Er det det, der er motivet bag, at man ønsker disse huslejestigninger?
Jens Rohde (RV), 2019-10-23:
Der har venstrefløjen jo altid stået på det akkusatoriske retsprincip og ikke det inkvisitoriske, og derfor må jeg spørge SF, hvad det er, der i dette tilfælde berettiger til, at vi overgår til det inkvisitoriske retsprincip, hvor dommer og anklager er en og samme person.
Karen J. Klint (S), 2000-01-19:
Når det nu ikke er lykkedes mig at få hr. Rudiengaard til at besvare spørgsmålet om, hvem der skal betale, så vil jeg gerne spørge hr. Rudiengaard, om der ikke med den frihed til at sortere oplysningerne så også er en konsekvens eller et ansvar.
Pernille Rosenkrantz-Theil (S), 2014-03-18:
Socialøkonomiske virksomheder skaber arbejdspladser i Danmark, og de skaber arbejdspladser, der kan rumme mennesker, som ellers har været meget, meget langt væk fra det ordinære arbejdsmarked og alt for ofte er havnet på en eller en form for pension eller overførselsindkomst uden at have det hverdagsliv, som de fleste af os sætter umådelig meget pris på.
Michael Aastrup Jensen (V), 2007-04-18:
Jeg vil samtidig også gerne rose arbejdsgruppen for dens meget omfattende og velgennemarbejdede arbejde med gennemgang af forholdene for heste, som i høj grad udgør et meget vigtigt bidrag til viden om hestehold i Danmark og således også udgør et vigtigt grundlag for det videre udvalgsarbejde med en række mindstekrav samt anbefalinger.
Svend Auken (S), 2008-04-24:
I Danmark ville vi i virkeligheden gerne være gået videre på nogle områder, f.eks. havde indførelse af flertalsafgørelser på budgetområdet været ensbetydende med, at vi kunne slippe for den - synes jeg pinagtige situation, hvor den danske statskasse hvert eneste år skal sende et milliardbeløb til Storbritannien og nu også til Tyskland, Sverige osv. som kompensation, som disse lande alene har tiltvunget sig, i kraft af at der er enstemmighed på dette område.
Lars Løkke Rasmussen (V), 2004-04-14:
Så hvis jeg skal give et hurtigt bud på det faktuelle spørgsmål og så med forbehold for, at jeg må nuancere det, hvis der spørges ind til det skriftligt, er hovedforklaringen den, at en række folk, der har røget, er holdt op med at ryge, er holdt op med at være dagligdags rygere.
Tina Nedergaard (V), 2006-02-08:
Bevidstheden om køn er allerede i dag en klart integreret del af undervisningen, og hvis vi eksempelvis kigger på de bindende trinmål efter 3. klasse i det obligatoriske emne uddannelses-, erhvervs- og arbejdsmarkedsorientering, står der: ... Undervisningen skal lede frem mod, at eleverne har tilegnet sig kundskaber og færdigheder, der sætter dem i stand til at samtale om drenge- og pigeroller og om ligeværd mellem mennesker ...
Lars Barfoed (KF), 2011-05-03:
Efter forslaget her til lov om ændring af straffeloven skal der indsættes en ny bestemmelse i § 266 b, stk. 2, som indebærer, at udtalelsen er straffri uanset sin form, hvis den er sand eller fremsætteren havde rimelig grund til at anse den for dækkende for de faktiske forhold, eller hvis den pågældende var provokeret til at fremsætte udtalelsen.
Kristian Thulesen Dahl (DF), 2015-10-08:
Altså, der er jo en søgning ind til bl.a. hovedstaden, som jo bl.a. også aflejrer sig i de her højere boligpriser, som sætter sig i hele boligmarkedet, og selv om det jo ikke lige præcis er de boliger, man måske selv skal til, så sætter det sig jo ned igennem rækken af boliger.
Jeppe Kofod (S), 2008-01-15:
Jeg må lige sige, at det i forhold til regeringens forslag til vedtagelse, som det blev kaldt, bliver interessant at høre, om det parti, der er medforslagsstiller, Dansk Folkeparti, er enig, at stemmer man for det her forslag til vedtagelse, betyder det også, at man stemmer for en højere dansk ulandsbistand.
Thomas Adelskov (S), 2006-05-23:
Jeg anerkender også formandens tilkendegivelse af, at der er vide rammer for, hvad man kan kalde sig selv her i Folketingssalen, men jeg vil godt dog have lov til at spørge beskæftigelsesministeren: Når nu De Konservative ved deres arbejdsmarkedsordfører, hr. Jakob Axel Nielsen,
Thomas Adelskov (S), 2001-01-24:
Ja, jeg skal spørge hr. Kristian Jensen, om han kan bekræfte for mig, at man anslået for år 2001 ville have omkring 75.000 hjemme-pc-ordninger - det fremgår også af betænkningen, der er lavet - og hvis vi antager, at de hjemme-pc-ordninger pr. stk koster mellem 15.000 og 20.000 kr., så giver det et fradrag pr. pc på mellem 3.000 og 4.000 kr.
Christian Rabjerg Madsen (S), 2021-11-11:
Venstre, Konservative, Socialdemokratiet, Dansk Folkeparti og Radikale Venstre gav dengang et løfte til danskerne: Hvis I bliver lidt længere på arbejdsmarkedet, når I fremover gennemsnitligt også kommer til at leve længere, så lover vi jer til gengæld, at der også vil være råd til velfærden i fremtiden.
Lisbeth Bech Poulsen (SF), 2016-04-08:
B 41 er dog det beslutningsforslag, som vi er mindst begejstrede for af nogle af de årsager, som er blevet nævnt tidligere, nemlig det at internethandel er blevet så nemt og bekvemt, og at vi desværre tror, at hvis en stor del af danskerne lige pludselig ikke kan få den makeup, de plejer at bruge, de hudplejeprodukter, de plejer at bruge, længere, så vil de bestille dem over nettet.
Tom Behnke (FP), 1998-04-21:
Vi er i Fremskridtspartiet ligesom de øvrige partier, der er med i forliget, indstillet på, at debatten fortsætter mellem forligspartierne, og vi er ret sikre på, at forligspartierne finder en fornuftig og afbalanceret løsning på problemet, som også tilgodeser Ombudsmandens indvendinger.
Peter Skaarup (DD), 2023-11-22:
Men det, jeg spurgte justitsministeren om, og det var egentlig også det, jeg forventede et svar på nu her, var, om det var rigtigt, at man startede hele den her sag med at hjemsende en række medarbejdere hos Forsvarets Efterretningstjeneste med det resultat, at man i offentligheden, i regeringen, i Folketinget og hos alle mulige andre har skullet beskæftige sig med den her sag i rigtig lang tid.
Preben Bang Henriksen (V), 2018-04-03:
I forslaget opereres der med en straffebestemmelse for den butikshandlende, der ikke overholder bestemmelserne, eksempelvis ikke sletter efter 30 dage eller på anden måde som sagt ikke overholder bestemmelsen her om, under hvilke vilkår man kan optage og videre ekspedere billeder.
Marie Krarup (DF), 2016-10-26:
Jeg vil sige, at vores forslag til vedtagelse er bredere, så vi kan lige så godt tage det i stedet for, og jeg vil da absolut anbefale resten af Folketingets partier at stemme for det, for det indbefatter alt det, der står i det andet forslag til vedtagelse uden kun at dømme bestemte lande ude.
Søren Pape Poulsen (KF), 2018-11-07:
Vi har forligskredsmøde i næste uge, og det er ikke, fordi jeg ikke vil snakke om det her, at jeg siger det, men jeg vil bare lige anmelde, at vi kommer til at snakke noget mere om det der, fordi vi har brug for hele tiden at kigge på: Hvordan er det, vi sikrer det bedst?
Birthe Rønn Hornbech (V), 1999-11-25:
det sammen, men det, som jeg og mange andre kristne også siger, er: Vi bestrider da aldrig retten til, at folk kan gå med tørklæder, som de vil, men når de gør gældende, at det er et religiøst udtryk, så må kristne sige, at det er vantro, og det er altså også det, biskop Kjeld Holm har sagt.
Tina Petersen (DF), 2010-03-24:
Det, jeg savner, er en månedlig direkte kontakt til den person, det kan være en sagsbehandler, som skal have den her kontakt, det kan være statsforvaltningen, eller det kan være rigtig mange personer inden for socialministerens område, som håndgribeligt tager fat i de her mennesker og giver dem den vejledning, som de som borgere virkelig har brug for.
Per Stig Møller (KF), 2002-12-05:
russerne bad mig ikke flytte topmødet, det var mig, der flyttede topmødet - at Putin også ville blive væk fra topmødet, for det ville se lidt mærkeligt ud at blive væk fra statsbesøget og så alligevel komme til topmødet; det ville blive svært at forklare over for den russiske offentlighed. Så jeg forudså, før det træk kom, at det ville komme, som jeg jo også forklarede nævnet.
Ole Stavad (S), 1999-10-28:
Derfor stiger prisen jo ikke som følge af, at vi ændrer på afgifterne her, og derfor er der den opsamlingsregel, om jeg så må sige, at afgifterne aldrig kan udgøre over 75 pct. Hovedparten af de biler, der hidtil er blevet importeret, har en værdi på under 20.000 kr., som det kan ses af den skala, vi har medtaget i lovforslaget.
Kristian Jensen (V), 2019-03-13:
Jeg tror så personligt på, at når jeg bliver gammel – hvis jeg bliver gammel – så vil jeg hellere have en hjælp, som gør, at jeg bliver i stand til at klare mig selv, altså en rehabiliterende hjælp, end jeg vil have en hjælp, som går ud på, at nogle kommer og løser en opgave for mig.
Ellen Trane Nørby (V), 2010-04-29:
Vi kan forstå, at hævningen af erhvervsbeskatningen, efterlønsreformen, dagpengereformen og aktieomsætningsafgiften ikke er noget, som Det Radikale Venstre er enig med resten af oppositionen om, og det er det eneste, vi har fået ud af det i dag: ting, man ikke er enige om.
Kirsten Normann Andersen (SF), 2020-11-27:
Jeg får lyst til at sige sådan lidt i forlængelse af fru Jane Heitmanns indlæg for et øjeblik siden – det samme som Ældre Sagen også siger – nemlig at nåleøjet til at blive visiteret til hjælp er blevet meget, meget lille, og at langt hovedparten af dem, der bliver visiteret til hjælp i dag, har demens og dermed også problemer med at udtrykke egne behov.
Jakob Ellemann-Jensen (V), 2020-01-21:
Jeg vil vende tilbage til det, som jeg spurgte partilederen for Socialdemokraterne om, netop det, at man i 2018 fremlagde det socialdemokratiske udlændingeudspil, hvor det helt store dyr i åbenbaringen jo var det her med, at man ville etablere et modtagecenter til asylansøgere uden for EU.
Pia Kjærsgaard (DF), 2022-01-28:
For at blive i den kommunale verden blev der i Vapnagaard, der er et boligområde i Helsingør Kommune med mange indvandrere og deraf mange problemer, under valgkampen afholdt kønsopdelte informationsmøder om det kommende valg: en aften for mænd, en aften for kvinder – og med tolkning til tyrkisk og arabisk.
Tina Petersen (DF), 2007-02-23:
Der er selvfølgelig nogle, der er kommet i arbejde, fordi der har været den begrænsning, for den gør selvfølgelig, at folk måske opper sig lidt mere og forsøger at få arbejde, og der er også gjort enormt mange tiltag på arbejdsmarkedsområdet, som gør, at de folk har fået nogle muligheder.
Claus Larsen-Jensen (S), 2001-04-25:
Et tæt samarbejde mellem EU-landene kan bidrage aktivt til at vende denne udvikling, og vi ser det faktisk i sammenhæng som en brik sammen med en række andre ting, som EU gør: Samarbejde i forhold til det udenrigs- og sikkerhedspolitiske arbejde, EU's bistand til Middelhavsområdet, udviklingslandene i Central- og Østeuropa, aftaler med AVS-landene, EU's humanitære bistand til flygtninge i form og nødhjælp, katastrofebistand med fødevarer, telte og medicin i nærområderne ved naturkatastrofer og krige og indsats i højrisikoområder, inden problemerne eksploderer.
Sonja Mikkelsen (S), 1997-11-14:
Som lovgiver er jeg taknemmelig for, at vi har forskere, der vil og kan dokumentere urimeligheder i samfundet - i dette tilfælde arbejdsmarkedets pensionsordninger - og også formidler deres forskningsresultater, så vi som beslutningstagere får et grundlag for at rette op på forholdene, som tilfældet er her.
Ole Birk Olesen (LA), 2019-10-08:
Ja, det skal jo blive spændende at se, hvordan den nye boligminister vil levere på de ting, som Enhedslisten synes han skal levere på: Om man vil gøre andelsboligejere teknisk insolvente for at forhindre, at nogle udenlandske investorer kan købe boliger i Danmark og investere i dem og leje dem ud.
Lisbeth Bech Poulsen (SF), 2014-11-27:
Så jeg synes faktisk, at hr. Ole Birk Olesen med sine argumenter her siger: Det er rigtig fint, at der er nogle, der har så mange penge og så mange ressourcer, at de kan gemme deres penge væk og ikke bidrage til fællesskabet, i modsætning til hvad ganske almindelige virksomheder og borgere gør.
Birthe Rønn Hornbech (V), 2002-01-31:
Dertil er det vigtigt at gøre opmærksom på, at regeringen trods besparelser på en lang række områder i den offentlige sektor har friholdt politiet for nedskæringer, men altså tværtimod viderefører de aftalte ekstrabevillinger, som justitsministeren har redegjort for.
Lotte Rod (RV), 2023-05-24:
Samtidig er jeg også lidt i tvivl – vi har været sådan lidt frem og tilbage i diskussionen hos os i Radikale – om det kan give mening at lave sådan en akutpakke, fordi jeg simpelt hen tvivler på, hvor hurtigt regeringen overhovedet kan arbejde af sig selv, for hvis vi nu stemte ja til det her og gik i gang med en akutpakke, ville det så overhovedet ske, før der alligevel var en finanslov?
Per Dalgaard (DF), 2011-05-13:
Og hvis han får lukket for strømmen, er jeg sikker på, at han lynhurtigt vil reagere på det, for ellers kan han jo ikke høre musik, se tv og alt sådan noget; han skal nok lynhurtigt henvende sig til sin far og mor måske og få dem til at betale den regning, han ikke har betalt.
Ole Birk Olesen (LA), 2014-02-18:
Hvis udlejere af deres egen ejerbolig i dag ikke kan få dækket deres omkostninger, fordi huslejefastsættelsen af den offentlige regulering er for lav, så er der kun én måde at løse det på; det er ved at tillade, at de hæver huslejen i forhold til det, der er reguleringen i dag.
Tom Behnke (KF), 2011-04-05:
Så der er altså muligheder for at sanktionere de, som ikke møder til tiden. Det er mere for at understrege det allerede ved indledningen af min ordførertale, fordi nogle måske kunne forledes til at tro, at det slet ikke har nogen konsekvenser, at man ikke møder op til tiden, at man bare kan gøre, som det passer en.
Pia Olsen Dyhr (SF), 2014-06-10:
Så jeg vil bare spørge Socialdemokraternes ordfører – det er jo ikke, fordi jeg ikke har hørt svaret – endnu en gang, meget appellerende: Vil Socialdemokraterne ikke være villige til at kigge på det her, før kommissionen kommer med sine anbefalinger, hvilket jo ligger et stykke ud i fremtiden?
Torben Hansen (S), 2007-04-20:
Og endelig vedtog Europa-Parlamentet i juli 2006 en betænkning, meget overbevisende med 439 stemmer for og 74 imod, der foreslår, at der straks indføres afgifter på flybrændstof inden for EU; at alle flyvninger til og fra EU-lufthavne som første skridt inddrages i EU’s kvotehandelssystem; at luftfartens samlede drivhuseffekt indregnes; at Kommissionens politik bør baseres på forsigtighedsprincippet; og at den samlede tildeling af kvoter bør defineres i overensstemmelse med Kyotomålsætningen.
Bjarne Laustsen (S), 2000-05-02:
Socialdemokratiet er enigt i synspunktet om mere ensartede vilkår for de udsendte, og de initiativer for at opnå ensartede regler, som Told og Skat har taget over for Finansministeriet med henblik på koordinationen mellem de ministerier og embeder, som sender folk ud, støtter vi.
Kristian Jensen (V), 2014-10-09:
Nu har vi hørt så stor interesse fra regeringspartiernes side i, hvad Venstres plan er, og hr. Lars Løkke Rasmussen har svaret så mange gange klart på det, og så vil vi egentlig bare gerne høre: Har Enhedslisten lagt en plan frem for dansk økonomi i de kommende år?
Rosa Lund (EL), 2021-05-05:
Vi har 13 mandater i Enhedslisten, og de 13 mandater har vi tænkt os at bruge til at presse regeringen, men når jeg kigger rundt herinde i salen, lytter på hr. Marcus Knuth, lytter på hr. Kristian Thulesen Dahl, så kan jeg også lytte mig til, at de 13 mandater, Enhedslisten har, kan regeringen finde for sin udlændingepolitik et andet sted.
Ellen Trane Nørby (V), 2019-01-23:
Den sundhedsreform, vi har præsenteret, kommer til at styrke det nære sundhedsvæsen; styrke almen praksis, så vi har en læge tæt på, hvor vi bor; styrke det forpligtende samarbejde, der skal være mellem kommune, sygehus og egen læge, sådan at man som patient også føler, at der er tryghed, når man bliver udskrevet – at højre hånd ved, hvad venstre hånd gør.
Finn Sørensen (EL), 2018-11-16:
Jeg er fuldstændig enig, og jeg er sådan set også glad for, at det bliver et helt enigt Folketing – det tror jeg i hvert fald det bliver – der bakker op om sådan et forslag, fordi vi er nået til den fælles erkendelse, som vel ikke var der på det tidspunkt, at modstandsfolkene gjorde det rigtige.
Pernille Skipper (EL), 2017-02-23:
Det kan godt være, at jeg ikke har udtrykt mig klart nok i min tale, men jeg sagde faktisk, at selv hvis man ikke ejer sympati for det her, så burde man indse, at det samfundsmæssigt set er en dårlig investering at lade sociale problemer udvikle sig, fordi det koster på den lange bane.
Niels Bloch Jespersen (S), 2000-03-03:
Men først og fremmest synes jeg, at man skal betragte reglerne i lovforslaget som en forbrugerbeskyttelse, der skal gøre det lettere og sikrere at være forbruger på det komplekse elektroniske marked, og som gør det enklere at få adgang til nye produkter på det internationale marked.
Lykke Friis (V), 2011-05-13:
For det tredje ventes bruttoenergiforbruget at falde med ca. 6 pct., altså væsentligt over det nationale mål på 4 pct. reduktion i 2020 i forhold til 2006, og for det fjerde en samlet reduktion i forhold til vores CO2-reduktions-forpligtelse i de ikke kvotebelagte sektorer frem mod 2020 i størrelsesordenen 4-5 mio. t CO2-ækvivalenter.
Eyvind Vesselbo (V), 2008-11-21:
Jeg mener, at hvis vi i det danske samfund kan gøre noget for at hjælpe de unge mennesker, som ikke ønsker at blive gift med en fra hjemlandet, men bliver tvunget til det eller bliver arrangeret gift, så synes jeg da, at vi skal prøve at hjælpe dem, og det er faktisk det, som den lovgivning går ud på.
Preben Bang Henriksen (V), 2020-01-21:
Jeg ved ikke, hvor mange mennesker der kører over den danske grænse, men lige nøjagtig at skulle have et billede af hver eneste, der kommer ind i Danmark, tror jeg altså er overkill, og jeg tror ikke, det er i overensstemmelse med retten til privatliv i menneskerettighedskonventionen.